Document ID: 32003D0287

Απόφαση της Επιτροπής
της 14ης Απριλίου 2003
για καθορισμό των οικολογικών κριτηρίων σχετικά με την απονομή του οικολογικού σήματος της Κοινότητας για υπηρεσίες τουριστικών καταλυμάτων
[κοινοποιηθείσα υπό τον αριθμό Ε(2003) 235]
(Κείμενο που παρουσιάζει ενδιαφέρον για τον ΕΟΧ)
(2003/287/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως το δεύτερο εδάφιο του άρθρου 6 παράγραφος 1 και την έκτη παράγραφο του σημείου 2 του παραρτήματος V,
Εκτιμώντας τα ακόλουθα:
(1) Σύμφωνα με τον κανονισμό (ΕΚ) αριθ. 1980/2000 το οικολογικό σήμα είναι δυνατόν να χορηγηθεί σε προϊόν το οποίο διαθέτει χαρακτηριστικά που του επιτρέπουν να συμβάλει στη βελτίωση καθοριστικών οικολογικών παραμέτρων.
(2) Στον κανονισμό (ΕΚ) αριθ. 1980/2000 προβλέπεται ότι καθορίζονται ειδικά κριτήρια απονομής του οικολογικού σήματος ανά κατηγορία προϊόντων.
(3) Στην περίπτωση υπηρεσίας τουριστικού καταλύματος τα οικολογικά κριτήρια πρέπει να υποδιαιρεθούν σε υποχρεωτικά κριτήρια, τα οποία θα πρέπει να πληρούνται στο σύνολό τους, και προαιρετικά κριτήρια, εκ των οποίων θα πρέπει να πληρούνται μερικά μόνον.
(4) Πρέπει να γίνονται μειώσεις των σχετικών τελών όπως προβλέπεται στον κανονισμό (ΕΚ) αριθ. 1980/2000 και στο άρθρο 5 της απόφασης 2000/728/ΕΚ της Επιτροπής, της 10ης Νοεμβρίου 2000, για τον καθορισμό του τέλους αίτησης και του ετήσιου τέλους για το κοινοτικό οικολογικό σήμα(2).
(5) Για τις μικρές επιχειρήσεις και τα ορεινά καταφύγια είναι σκόπιμο να προβλέπονται περαιτέρω μειώσεις των τελών ούτως ώστε να ληφθούν υπόψη οι περιορισμένοι πόροι και η ιδιαίτερη σημασία τους για αυτή την κατηγορία προϊόντων.
(6) Τα μέτρα που προβλέπονται στην παρούσα απόφαση βασίζονται στο σχέδιο κριτηρίων που καταρτίστηκε από το Συμβούλιο Οικολογικής Σήμανσης της Ευρωπαϊκής Ένωσης, το οποίο ιδρύθηκε σύμφωνα με το άρθρο 13 του κανονισμού (ΕΚ) αριθ. 1980/2000.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που ιδρύθηκε σύμφωνα με το άρθρο 17 του κανονισμού (ΕΚ) αριθ. 1980/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για να απονεμηθεί το κοινοτικό οικολογικό σήμα σύμφωνα με τον κανονισμό (ΕΚ) αριθ. 1980/2000 η παρεχόμενη υπηρεσία πρέπει να εμπίπτει στην κατηγορία προϊόντων "υπηρεσία τουριστικού καταλύματος", όπως ορίζεται στο άρθρο 2 της παρούσας απόφασης και να πληροί τα οικολογικά κριτήρια που ορίζονται στο παράρτημα της παρούσας απόφασης.
Τα κριτήρια αυτά υποδιαιρούνται σε υποχρεωτικά κριτήρια, τα οποία πρέπει να πληρούνται στο σύνολό τους, και προαιρετικά κριτήρια, μερικά εκ των οποίων πρέπει να πληρούνται, όπως ορίζονται στο παράρτημα.
Άρθρο 2
Η κατηγορία προϊόντων "υπηρεσία τουριστικού καταλύματος" συνίσταται στην παροχή, έναντι αμοιβής, καταλύματος διανυκτέρευσης σε κατάλληλα εξοπλισμένα δωμάτια, που περιλαμβάνουν τουλάχιστον ένα κρεβάτι, η οποία προσφέρεται ως κύρια υπηρεσία σε τουρίστες, ταξιδιώτες και ενοίκους. Η παροχή της διανυκτέρευσης σε κατάλυμα είναι δυνατόν να περιλαμβάνει την προσφορά σίτισης, δραστηριοτήτων εκγύμνασης ή/και χώρους πρασίνου.
Άρθρο 3
1. Τα τέλη αίτησης και τα ετήσια τέλη ορίζονται στην απόφαση 2000/728/EK.
2. Κατά παρέκκλιση από την παράγραφο 1, τα τέλη αίτησης για τις μικρές επιχειρήσεις και τα ορεινά καταφύγια μειώνονται κατά 75 %, χωρίς να είναι δυνατή περαιτέρω μείωση.
Το ελάχιστο ετήσιο τέλος είναι 100 ευρώ, και ο ετήσιος όγκος πωλήσεων, που αποτελεί τη βάση υπολογισμού του ετήσιου τέλους, μειώνεται κατά 50 %.
Ο ετήσιος όγκος πωλήσεων υπολογίζεται ως το γινόμενο της τιμής παροχής της υπηρεσίας επί τον αριθμό των διανυκτερεύσεων πολλαπλασιαζόμενο επί 50 %. Ως η τιμή παροχή της υπηρεσίας θεωρείται η μέση αμοιβή που καταβάλλεται από τον επισκέπτη για τη διανυκτέρευση, συμπεριλαμβανομένων όλων των υπηρεσιών που δεν συνεπάγονται επιπλέον επιβάρυνση. Ισχύουν οι μειώσεις του ελάχιστου ετησίου τέλους που ορίζονται στο άρθρο 2 της απόφασης 2000/728/EK.
3. Για τους σκοπούς της παρούσας απόφασης ισχύει ο ορισμός των πολύ μικρών επιχειρήσεων, σύμφωνα με τη σύσταση 96/280/EK της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων(3) και οι μετέπειτα τροποποιήσεις της, και ως "ορεινά καταφύγια" νοούνται καταλύματα τουριστών κατάλληλα για να προσφέρουν διανυκτέρευση σε ορειβάτες και πεζοπόρους σε απομονωμένες ορεινές περιοχές.
Άρθρο 4
Για διοικητικούς σκοπούς η κατηγορία προϊόντων "υπηρεσία τουριστικού καταλύματος" χαρακτηρίζεται με τον κωδικό αριθμό "25".
Άρθρο 5
Η παρούσα απόφαση ισχύει από την 1η Μαΐου 2003 έως τις 30 Απριλίου 2007. Εάν στις 30 Απριλίου 2007 δεν έχουν εγκριθεί αναθεωρημένα κριτήρια, η παρούσα απόφαση εφαρμόζεται έως τις 30 Απριλίου 2008.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 14 Απριλίου 2003.

Labels: 7
0
3